b'\n_START_ARTICLE_\nEsteve I d\'Hongria\n_START_SECTION_\nFam\xc3\xadlia\n_START_PARAGRAPH_\nEra fill de G\xc3\xa9za d\'Hongria, Fejedelem (\'gran pr\xc3\xadncep magiar\') de la dinastia \xc3\x81rp\xc3\xa1d, i la reina Carlota. Durant el seu regnat, va implantar el cristianisme com a religi\xc3\xb3 oficial i va convertir l\'organitzaci\xc3\xb3 tribal dels magiars en un sistema feudal. El papa Gregori VII el va canonitzar el 1083, i \xc3\xa9s el sant patr\xc3\xb3 d\'Hongria._NEWLINE_Esteve era rebesn\xc3\xa9t d\'\xc3\x81rp\xc3\xa1d (aprox. 850-907), l\xc3\xadder de la tribu dels magiars que va liderar les tribus a les terres hongareses, convertint-se\'n en el primer governant i fundador de la dinastia \xc3\x81rp\xc3\xa1d._NEWLINE_Esteve es va casar amb la princesa bavaresa Gisela, filla del duc Enric III de Baviera i Gisela de Borgonya. Van tenir tres fills, per\xc3\xb2 nom\xc3\xa9s un, Emeric d\'Hongria, va arribar a l\'edat adulta, per\xc3\xb2 mor\xc3\xad l\'any 1031 en una cacera. El succe\xc3\xad Pere Orseolo I, el fill de la seva germana.\n_START_SECTION_\nHereu\n_START_PARAGRAPH_\nEsteve va n\xc3\xa9ixer amb el nom de Vajk al poble d\'Estergom. Era fill del gran pr\xc3\xadncep dels magiars G\xc3\xa9za i de la seva reina Carlota (Sarolta). Quan el seu pare volgu\xc3\xa9 apropar-se al cristianisme el f\xc3\xa9u batejar, segons la llegenda per sant Adalbert de Praga, i reb\xc3\xa9 el nom d\'Esteve (Istv\xc3\xa1n) en honor al protom\xc3\xa0rtir cristi\xc3\xa0._NEWLINE_Quan Esteve va arribar a l\'adolesc\xc3\xa8ncia, el seu pare va presentar-lo en assemblea com a hereu seu. Aquesta decisi\xc3\xb3 contradeia els usos tribals dels magiars, que establien que el dret de successi\xc3\xb3 corresponia al familiar proper amb m\xc3\xa9s edat del difunt pr\xc3\xadncep._NEWLINE_Vers l\'any 995, Esteve es va casar amb Gisela de Baviera, filla d\'Enric II de Baviera. D\'aquesta manera, es convertia en germ\xc3\xa0 pol\xc3\xadtic del futur emperador del Sacre Imperi Enric II.\n_START_SECTION_\nPr\xc3\xadncep\n_START_PARAGRAPH_\nDespr\xc3\xa9s de la mort del seu pare, l\'any 997, esclat\xc3\xa0 un conflicte successori entre Esteve i el seu tiet Kopp\xc3\xa1ny, un l\xc3\xadder tribal de fe pagana que reclamava els seus drets d\'acord amb els costums magiars. Els ex\xc3\xa8rcits dels dos pretendents es van enfrontar prop de Veszpr\xc3\xa9m i Esteve en sort\xc3\xad victori\xc3\xb3s, gr\xc3\xa0cies en part al contingent enviat pels seus aliats alemanys. Aix\xc3\xad, Esteve esdevingu\xc3\xa9 Gran pr\xc3\xadncep dels magiars, tot i que algunes parts d\'Hongria encara no l\'acceptaven i mantenien els costums tribals i pagans._NEWLINE_Segons la tradici\xc3\xb3, en agra\xc3\xafment als esfor\xc3\xa7os per la cristianitzaci\xc3\xb3 dels magiars, el papa Silvestre II (amb el consentiment de l\'emperador Ot\xc3\xb3 III), hauria enviat una corona d\'or a Esteve acompanyada d\'una carta reconeixent-lo com a rei cristi\xc3\xa0 d\'Hongria. M\xc3\xa9s tard, es va entendre que aquest fet marcava el reconeixement papal de la constituci\xc3\xb3 d\'Hongria com a regne independent del Sacre Imperi. Segons les fonts, la data de la coronaci\xc3\xb3 fou o el dia de Nadal de l\'any 1000, o l\'1 de gener del 1001.\n_START_SECTION_\nRei\n_START_PARAGRAPH_\n\xc3\x80tila apareix al controvertit c\xc3\xb2dex Chronicon Pictum, que cita Esteve com el primer rei dels hongaresos, tot i que tamb\xc3\xa9 diu que seguia els "vells reis" \xc3\x80tila i Nimrod._NEWLINE_Un cop coronat, Esteve I va fundar diverses di\xc3\xb2cesis (Veszpr\xc3\xa9m, Gy\xc5\x91r, Kalocsa...), organitzades sota l\'arxidi\xc3\xb2cesi d\'Esztergom, independitzant-se d\'aquesta manera del sistema eclesi\xc3\xa0stic alemany. Tamb\xc3\xa9 va comen\xc3\xa7ar a estructurar el regne en comtats (comitatus, megye) imitant el model franc._NEWLINE_Esteve va intentar acabar amb els costums pagans i refor\xc3\xa7ar el cristianisme. El seu primer decret ordenava que cada deu pobles havien de construir una esgl\xc3\xa9sia. Va convidar sacerdots al seu regne per tal d\'evangelitzar-lo, molts dels quals ocuparen c\xc3\xa0rrecs de confian\xc3\xa7a: l\'arquebisbe Astrik actu\xc3\xa0 com a conseller, i el bisbe Gerard Sagredo fou el tutor del seu fill Emeric._NEWLINE_Vers l\'any 1003, Esteve va envair Transsilv\xc3\xa0nia, on el seu oncle matern Gyula hi governava com a capitost semiindependent. Esteve la va annexionar al regne convertint-la en la di\xc3\xb2ciesi de Transsilv\xc3\xa0nia. Durant els anys seg\xc3\xbcents, tamb\xc3\xa9 ocuparia les terres dels magiars negres a la Transdan\xc3\xbabia, que formarien la di\xc3\xb2cesi de P\xc3\xa9cs. Finament, es creu que hauria negociat el matrimoni de la seva germana amb Samuel Aba, el capitost de les tribus kabar de la regi\xc3\xb3 de M\xc3\xa1tra. Als dominis del seu nou cunyat, Esteve hi va fundar la di\xc3\xb2cesi d\'Eger._NEWLINE_Esteve tenia intenci\xc3\xb3 de cedir el regne al seu \xc3\xbanic fill Emeric i retirar-se a un monestir a fer vida contemplativa, per\xc3\xb2 l\'any 1031 Emeric mor\xc3\xad en un accident de cacera. Aquesta mort va passar factura a la salut d\'Esteve, que perd\xc3\xa9 el seu vigor. Incapa\xc3\xa7 de trobar un hereu en qui pogu\xc3\xa9s confiar el regne, va morir sense haver designat successor el dia de l\'Assumpci\xc3\xb3 del 1038.\n_START_SECTION_\nCanonitzaci\xc3\xb3\n_START_PARAGRAPH_\nPoc despr\xc3\xa9s de la mort d\'Esteve, s\'escamparen not\xc3\xadcies de curacions miraculoses que tenien lloc a prop de la seva tomba. A petici\xc3\xb3 del rei hongar\xc3\xa8s Ladislau I, l\'any 1083 el papa Gregori VII el va canonitzar juntament amb el seu fill Emeric i el bisbe m\xc3\xa0rtir Gerard Sagredo (hongar\xc3\xa8s: Szent Gell\xc3\xa9rt). _NEWLINE_En el seu honor, s\'aixec\xc3\xa0 la bas\xc3\xadlica de Sant Esteve a Budapest, on encara es conserva la seva m\xc3\xa0 dreta com a rel\xc3\xadquia._NEWLINE_\xc3\x89s el sant patr\xc3\xb3 d\'Hongria, dels reis, dels joves morts, dels paletes i els ciselladors. La seva festivitat se celebra el 16 d\'agost, l\'endem\xc3\xa0 de la seva mort, tot i que a Hongria se celebra el 20 d\'agost per commemorar el dia en qu\xc3\xa8 les seves rel\xc3\xadquies van ser traslladades a la ciutat de Buda.\n_START_SECTION_\nLlegat\n_START_PARAGRAPH_\nLa seva figura fou utilitzada com a referent pol\xc3\xadtic en un primer moment pels monarques hongaresos i, posteriorment, pel moviment nacionalista d\'aquest pa\xc3\xads durant el segle XIX. Tot i que l\'autenticitat \xc3\xa9s discutida, la corona del regne \xc3\xa9s coneguda com la corona de sant Esteve i \xc3\xa9s un del s\xc3\xadmbols nacionals. Es troba exposat al parlament hongar\xc3\xa8s, a Budapest._NEWLINE_Esteve ha estat un tema recurrent en l\'art hongar\xc3\xa8s, especialment amb el desenvolupament del nacionalisme. La seva premin\xc3\xa8ncia queda demostrada per quadres com El baptisme de Vajk (1875) de Gyula Bencz\xc3\xbar, o el gran nombre d\'est\xc3\xa0tues del sant escampades per tot Hongria._NEWLINE_Ludwig van Beethoven va compondre, per enc\xc3\xa0rrec i com a m\xc3\xbasica incidental per a una obra de teatre, una obertura i diverses peces (marxes, cors, etc.) per a El rei Esteve, que es va estrenar al teatre de Budapest el 1811. L\'\xc3\xbaltima \xc3\xb2pera del compositor hongar\xc3\xa8s Ferenc Erkel \xc3\xa9s Istv\xc3\xa1n kir\xc3\xa1ly (El rei Esteve), de 1885.'